text: Julefrokostmenuen bliver tilbagekaldt – frygt for listeria
  09 december 2016 kl. 14.00
  Delika Aalborg, med hovedsæde i Vamdrup, tilbagekalder en række spiseklare produkter - på grund af risiko for listeria i produkterne.
  Fødevarestyrelsen oplyser i en pressemeddelelse, at der er påvist listeria på produktionsudstyr og i en enkelt færdigvare fra Delika Aalborg. Det er hovedkontoret i Vamdrup der tilbagekalder varerne.
  Der er risiko for infektion med listeriabakterier. Symptomerne er bl.a. influenzalignende symptomer, feber og hovedpine og eventuelt mave-tarm-problemer. I sjældne tilfælde kan listeria forårsage meningitis og blodforgiftning.
  Produkter fra Delika Aalborg, der har pakkedato fra og med 7. november 2016 til og med 6. december 2016, bliver tilbagekaldt.
  Sylte, 300 g
  Kalkunsylte, 300 g
  Rullepølse, 350 g
  Mesterpålæg hamburgerryg, 90 g
  Mesterpålæg røget rullepølse, 90 g
  Slagtermesterens hovmester skinke, 1,5-1,8 kg
  Varerne er solgt i Fleggaard, Rema 1000, Bilka og Føtex.
  Fødevarestyrelsen opfordrer forbrugerne til at kassere produkterne eller levere dem tilbage til butikken, hvor de er købt.
  